Indførelse af forpligtelse til offentlig tjeneste hvad angår ruteflyvning i Italien

(2002/C 310/06)

(EØS-relevant tekst)

Den italienske regering har i henhold til bestemmelserne i artikel 4, stk. 1, litra a), i Rådets forordning (EØF) nr. 2408/92 af 23. juli 1992 om EF-luftfartsselskabers adgang til luftruter inden for Fællesskabet og i overensstemmelse med bestemmelserne i artikel 52, stk. 32, i lov nr. 448 af 28. december 2001 besluttet at indføre forpligtelse til offentlig tjeneste, hvad angår følgende ruter:

1. Ruter

- Crotone-Milano og retur

- Crotone-Rom-Fiumicino og retur.

I overensstemmelse med artikel 9 i Rådets forordning (EØF) nr. 95/93 af 18. januar 1993 om fælles regler for tildeling af ankomst- og afgangstidspunkter i Fællesskabets lufthavne kan de ansvarlige organer reservere bestemte ankomst- og afgangstidspunkter i de pågældende lufthavne, der er fuldt koordineret.

2. Nærmere beskrivelse af forpligtelserne til offentlig tjeneste

Forpligtelserne til offentlig tjeneste er følgende:

2.1. Hvad angår mindste hyppighed

a) Crotone-Milano og retur:

- mindst én afgang hver vej hele året

b) Crotone-Rom og retur:

- mindst én afgang hver vej hele året.

2.2. Hvad angår tidspunkter

For ruterne Crotone-Milano og retur og Crotone-Rom og retur skal der være en morgenafgang (6.00-9.00) og en returflyvning om aftenen (18.00-21.00), for at passagerer, der er på forretningsrejse, kan foretage en ud- og hjemrejse på samme dag, med forbehold for eventuelle driftsrestriktioner i lufthavnene.

2.3. Hvad angår flytyper eller tilbudt kapacitet

Flytyperne skal på ruten Crotone-Milano og retur have en kapacitet på mindst 40 pladser, mens kapaciteten på ruten Crotone-Rom og retur skal være på mindst 70 pladser i perioden fra den 16. september til den 14. juni og på mindst 140 pladser i perioden fra den 15. juni til den 15. september, i den 15 dages juleferieperiode og i den fem dages påskeferieperiode. Alternativt kan der benyttes flytyper med en anden kapacitet, forudsat at der på årsbasis tilbydes en tilsvarende kapacitet i de garanterede tidsrum ved hjælp af ændret hyppighed.

2.4. Hvad angår billetpriser

De højst tilladte billetpriser (uden moms og lufthavnsafgifter) på hver af ruterne er følgende:

- Crotone-Milano og retur: 85 EUR

- Crotone-Rom og retur: 60 EUR.

Hvert år fastsætter de ansvarlige organer de maksimale priser i forhold til inflationsraten i det foregående år beregnet på basis af ISTAT's generelle forbrugerprisindeks. Tilpasningen meddeles alle de selskaber, der befordrer passagerer på de pågældende ruter, og meddeles Europa-Kommissionen med henblik på offentliggørelse i De Europæiske Fællesskabers Tidende.

Hvis der i et halvårs gennemsnit registreres en ændring i vekselkursen mellem EURO og US-dollar og/eller i brændstofprisen på over 5 %, skal billetpriserne ændres i forhold til den registrerede ændring. Tilsvarende foretages, hvis der for andre omkostninger indtræffer en usædvanlig og uforudsigelig stigning, som selskabet ikke har indflydelse på.

Ministeren for infrastruktur og transport foretager hvert halve år en eventuel tilpasning af billetpriserne efter høring af ENAC.

Den eventuelle tilpasning anvendes fra det efterfølgende halvår.

Tilpasningen meddeles alle de selskaber, der befordrer passagerer på de pågældende ruter, og meddeles Europa-Kommissionen med henblik på offentliggørelse i De Europæiske Fællesskabers Tidende.

2.5. Hvad angår tjenesternes kontinuitet

Undtagen i tilfælde af force majeure må antallet af annullerede afgange af grunde, der direkte kan tilskrives befordreren, for hver IATA-flysæson ikke overstige 1 % af antallet af fastsatte afgange.

Befordreren skal garantere tjenesterne i mindst 12 på hinanden følgende måneder og må ikke ophøre hermed uden at give seks måneders varsel.

3. EF-luftfartsselskaberne meddeles hermed, at manglende overholdelse af forpligtelserne til tjeneste, som forvaltning af ovennævnte ruter gælder, kan medføre administrative sanktioner eller domstolsafgørelser.